To unge kvinder sprang lørdag i vandet under viadukten på Reberbanegade i Aalborg for at hjælpe en bilist, hvis bil flød i vandet. "Selvfølgelig skal man hjælpe i sådan situation", lyder det fra begge.

En bilist fejlbedømte situationen og risikoen, da Reberbanegade i Aalborg lørdag eftermiddag endnu en gang var oversvømmet. Bilen gik i stå men flød på vandet, og kvinden bag rattet forsøgte at holde vandet ude ved at holde dørene lukket. 26-årige Anna Skovsen er lige flyttet ind i en lejlighed, der ligger ved viadukten, og hun sad og fulgte optrinet fra sit vindue. - Jeg havde set flere biler køre derhen men så bakke igen, så jeg blev noget forbløffet, da jeg så en bil, der kørte så langt ud i vandet, at den begyndte at flyde, siger hun. Startede med at berolige bilisten Der gik et stykke tid, uden der var nogen, der kom til hjælp, så den nyuddannede psykolog besluttede at løbe ned og tale med kvinden og måske hjælpe på en eller anden måde. - Jeg henvendte mig til kvinden, der sad i bilen, men hun var noget chokeret og kunne i første omgang ikke få de elektriske ruder til at køre ned, så jeg hoppede i vandet for bedre at kunne tale med hende og berolige hende. Samtidig var der flere der forsøgte at få fat på vejhjælpen, siger Anna Skovsen. - Bilen var begyndt at tage vand ind, men så fandt jeg ud af, hvor let det er at skubbe en bil der flyder, og begyndte at overveje den løsning. På samme tid dukkede Martin Harrig og hans 15-årige datter Liv op i en Jeep. Han havde et slæbetov i bilen og ville kunne hjælpe med at trække bilen. - Der var en anden , der tilbød at komme ned i vandet og hjælpe, men så kom manden med Jeepen, og vi koncentrerede os om den løsning, lyder det fra Anna Skovsen. Tænkte ikke på beskidt vand Anna Skovsen overvejede ikke, om vandet kunne være beskidt og dermed skadeligt for hende. -	Nej, det tænkte jeg ikke over. Hun havde jo brug for hjælp, og det var det, det handlede om i første omgang, siger hun. Hun savnede heller ikke hjælp fra de mænd, kvinder og børn, der stod og fulgte de to unge kvinders aktion fra fortovet.  Det gjorde hendes 15-årige medhjælper Liv Silke Harrig heller ikke. Liv og hendes far var på stedet, fordi de skulle besøge hendes søster, der bor i området. De kunne ikke komme igennem ved viadukten. - Vi kørte videre, fordi vi skulle tjekke nogle   kælderrum. Men hun holdt der stadig, da vi kom tilbage 10-20 minutter efter, og så sagde jeg til min far, at vi skulle hjælpe hende. Det har vi gjort før på en strand. Så jeg fandt det gule reb frem, så vi kunne trække hende op. Liv var ikke i tvivl om, de skulle hjælpe med at få bilen op på det tørre. -	Bilen var begyndt at tage vand ind, og jeg er selv skrækslagen for sådanne situationer. Så vi blev jo nødt til at gøre noget. Vi kunne mærke på hende at hun var bange, og hun sagde, at hun bare gerne ville op.